Document ID: 32006D0605

ΑΠΌΦΑΣΗ ΤΗΣ ΕΠΙΤΡΟΠΉΣ
της 6ης Σεπτεμβρίου 2006
σχετικά με ορισμένα προστατευτικά μέτρα όσον αφορά τις ενδοκοινοτικές συναλλαγές πουλερικών που προορίζονται για την ανανέωση των αποθεμάτων θηραμάτων
[κοινοποιηθείσα υπό τον αριθμό Ε(2006) 3940]
(Κείμενο που παρουσιάζει ενδιαφέρον για τον ΕΟΧ)
(2006/605/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (1), και ιδίως το άρθρο 10 παράγραφος 4,
την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (2), και ιδίως το άρθρο 3,
Εκτιμώντας τα ακόλουθα:
(1)
Στην οδηγία 90/539/ΕΟΚ του Συμβουλίου, της 15ης Οκτωβρίου 1990, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες (3) ορίζονται οι υγειονομικοί όροι ελέγχου που διέπουν τις ενδοκοινοτικές συναλλαγές και τις εισαγωγές από τρίτες χώρες των πουλερικών, συμπεριλαμβανομένων των κανόνων για τις ενδοκοινοτικές συναλλαγές πουλερικών που προορίζονται για την ανανέωση των αποθεμάτων θηραμάτων.
(2)
Στην απόφαση 2005/734/ΕΚ της Επιτροπής, της 19ης Οκτωβρίου 2005 για τη θέσπιση μέτρων βιοασφάλειας με σκοπό τη μείωση του κινδύνου μετάδοσης της υψηλής παθογονικότητας γρίπης των πτηνών, που προκαλείται από τον υπότυπο H5N1 του ιού της γρίπης τύπου A, από τα άγρια πτηνά στα πουλερικά και σε άλλα πτηνά σε αιχμαλωσία, καθώς και για την πρόβλεψη συστήματος έγκαιρης ανίχνευσης στις ιδιαίτερα ευπρόσβλητες περιοχές (4) προβλέπεται ότι τα κράτη μέλη πρέπει να ορίσουν στο έδαφός τους τις ιδιαίτερα ευπρόσβλητες περιοχές για την εισαγωγή και την εμφάνιση κρουσμάτων υψηλής παθογονικότητας γρίπης των πτηνών που προκαλείται από τον υπότυπο H5N1 του ιού της γρίπης τύπου A με βάση ορισμένους παράγοντες κινδύνου.
(3)
Τα πουλερικά που προορίζονται για την ανανέωση των αποθεμάτων θηραμάτων περιλαμβάνουν διάφορα είδη εκτρεφόμενων πτερωτών θηραμάτων συμπεριλαμβανόμενων των νηκτικών πτηνών. Τέτοιου είδους πουλερικά εκτρέφονται σε αιχμαλωσία και κατόπιν απελευθερώνονται για να θηρεύονται και να χρησιμεύουν ως πηγή κρέατος άγριων πτερωτών θηραμάτων.
(4)
Η εκτροφή πουλερικών που προορίζεται για την ανανέωση των αποθεμάτων θηραμάτων συνεπάγεται συχνά επαφές με άγρια πτηνά και μπορεί συνεπώς να αποτελέσει μεγάλο κίνδυνο για τη μετάδοση της γρίπης των πτηνών ιδίως κατά την αποστολή σε άλλα κράτη μέλη ή σε τρίτες χώρες.
(5)
Οι εμπειρίες με τα κρούσματα της γρίπης των πτηνών υψηλής παθογονικότητας του υποτύπου H5N1 και άλλων στελεχών της γρίπης των πτηνών των υποτύπων H5 και H7 έδειξαν ότι αυτή η κατηγορία των πουλερικών είναι ιδιαίτερα εκτεθειμένη σε κινδύνους και ότι πρέπει να λαμβάνονται συμπληρωματικά μέτρα για τη μείωση των κινδύνων αυτών.
(6)
Συνεπώς ενδείκνυται τα κράτη μέλη να διατυπώσουν κατευθυντήριες γραμμές για ορθές πρακτικές βιοασφάλειας για αυτό το είδος παραγωγής πουλερικών, με τις οποίες θα διευκρινίζονται και θα συμπληρώνονται τα μέτρα που προβλέπονται στην απόφαση 2005/734/ΕΚ ιδίως όσον αφορά τις εκμεταλλεύσεις από τις οποίες αποστέλλονται πουλερικά σε άλλα κράτη μέλη ή σε τρίτες χώρες.
(7)
Στην οδηγία 2005/94/ΕΚ ορίζονται συγκεκριμένα προληπτικά μέτρα σχετικά με την επιτήρηση και έγκαιρη ανίχνευση της γρίπης των πτηνών. Η εν λόγω οδηγία απαιτεί την υλοποίηση των προγραμμάτων επιτήρησης της γρίπης των πτηνών σε εκμεταλλεύσεις πουλερικών. Οι κατευθυντήριες γραμμές για ορθές πρακτικές βιοασφάλειας, συμπληρωματικά μέτρα βιοασφάλειας και δοκιμές πριν από την αποστολή πουλερικών που προβλέπονται στην παρούσα απόφαση παρέχουν επιπλέον εγγυήσεις για το εμπόριο και τις εξαγωγές ζώντων πουλερικών και μειώνουν τον κίνδυνο διάδοσης της νόσου.
(8)
Οι εργαστηριακές έρευνες πραγματοποιούνται σύμφωνα με τις διαδικασίες που καθορίζονται στην απόφαση της Επιτροπής 2006/437/ΕΚ της 31ης Αυγούστου 2006 για την έγκριση εγχειριδίου διαγνωστικής για τη γρίπη των πτηνών όπως προβλέπεται στην οδηγία 2005/94/ΕΚ του Συμβουλίου.
(9)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο και πεδίο εφαρμογής
Η παρούσα απόφαση προβλέπει:
α)
μέτρα βιοασφάλειας που εφαρμόζονται στις εκμεταλλεύσεις εκτροφής πουλερικών που προορίζονται για την ανανέωση αποθεμάτων θηραμάτων, και
β)
μέτρα επιτήρησης που εφαρμόζονται όταν πουλερικά απόδοσης που προορίζονται για την ανανέωση των αποθεμάτων θηραμάτων, αποστέλλονται σε άλλα κράτη μέλη ή σε τρίτες χώρες.
Άρθρο 2
Ορισμοί
Για τους σκοπούς της παρούσας απόφασης, ισχύουν οι ακόλουθοι ορισμοί:
α)
«πουλερικά»: κατοικίδιες όρνιθες, γαλοπούλες, φραγκόκοτες, πάπιες, χήνες, ορτύκια, περιστέρια, φασιανοί και πέρδικες και στρουθιονίδες (Ratitae) που εκτρέφονται ή φυλάσσονται υπό περιορισμό με σκοπό την εκτροφή, την παραγωγή κρέατος ή αυγών για κατανάλωση ή την ανανέωση των αποθεμάτων θηραμάτων,
β)
«πουλερικά παραγωγής»: πουλερικά ηλικίας 72 ωρών ή/και άνω, που εκτρέφονται με σκοπό την παραγωγή κρέατος ή/και αυγών για κατανάλωση ή την ανανέωση των αποθεμάτων θηραμάτων,
γ)
«άγριο θήραμα»: άγρια πτηνά που θηρεύονται για κατανάλωση από τον άνθρωπο.
Άρθρο 3
Κατευθυντήριες γραμμές για ορθές πρακτικές βιοασφάλειας
Τα κράτη μέλη, σε συνεργασία με παραγωγούς που εκτρέφουν πουλερικά για ανανέωση των αποθεμάτων θηραμάτων, αναπτύσσουν κατευθυντήριες γραμμές για ορθές πρακτικές βιοασφάλειας για τέτοιου είδους εκμεταλλεύσεις λαμβάνοντας υπόψη τα μέτρα βιοασφάλειας της απόφασης 2005/734/ΕΚ («κατευθυντήριες γραμμές για ορθές πρακτικές βιοασφάλειας»).
Άρθρο 4
Όροι αποστολής πουλερικών για την ανανέωση των αποθεμάτων θηραμάτων
1. Τα κράτη μέλη εξασφαλίζουν ότι η αποστολή σε άλλα κράτη μέλη ή σε τρίτες χώρες πουλερικών παραγωγής που προορίζονται για την ανανέωση των αποθεμάτων θηραμάτων επιτρέπονται μόνον αν η εκμετάλλευση αποστολής:
α)
έχει υποβληθεί σε επιθεώρηση από τον επίσημο κτηνίατρο ο οποίος επιβεβαιώνει ότι η εκμετάλλευση συμμορφώνεται με τις κατευθυντήριες γραμμές για ορθές πρακτικές βιοασφάλειας, και
β)
στη διάρκεια μιας περιόδου δύο μηνών που προηγείται της ημερομηνίας αποστολής των πουλερικών
i)
είτε έχει συμπεριληφθεί στο επίσημο πρόγραμμα επιτήρησης της γρίπης των πτηνών που προβλέπεται στο άρθρο 4 της οδηγίας 2005/94/ΕΚ,
ή
ii)
έχει υποβληθεί σε ορολογική εξέταση, με αρνητικά αποτελέσματα για τους υποτύπους H5 και H7 της γρίπης των πτηνών, εκάστοτε σε δείγματα που ελήφθησαν τυχαία από το σμήνος καταγωγής από το οποίο πρόκειται να πραγματοποιηθεί η αποστολή, ως ακολούθως:
-
50 δείγματα σε περίπτωση παπιών ή χηνών, ή
-
20 δείγματα στην περίπτωση άλλων πουλερικών,
2. Τα κράτη μέλη εξασφαλίζουν ότι η αποστολή σε άλλα κράτη μέλη ή σε τρίτες χώρες πουλερικών παραγωγής που προορίζονται για την ανανέωση των αποθεμάτων θηραμάτων και τα οποία είναι μικρότερα του ενός μηνός, επιτρέπεται αν:
α)
η εκμετάλλευση αποστολής συμμορφώνεται με τους όρους της παραγράφου 1, και
β)
ιολογική εξέταση για τη γρίπη των πτηνών πραγματοποιήθηκε είτε με απομόνωση του ιού ή με αλυσιδωτή αντίδραση πολυμεράσης (PCR) σε 20 επιχρίσματα κλοάκης και 20 επιχρίσματα τραχείας ή στοματοφαρυγγικά επιχρίσματα από τα πουλερικά που πρόκειται να αποσταλούν, εντός περιόδου μιας εβδομάδας πριν από την ημερομηνία αποστολής.
3. Τα κράτη μέλη εξασφαλίζουν ότι πριν από την αποστολή των πουλερικών παραγωγής που αναφέρονται στις παραγράφους 1 και 2 του άρθρου αυτού, η υγειονομική εξέταση του σμήνους καταγωγής που απαιτείται από το άρθρο 10α παράγραφος 1 στοιχείο γ) της οδηγίας 90/539/ΕΟΚ πραγματοποιείται εντός 24 ωρών πριν από το χρόνο αποστολής του φορτίου.
4. Τα κράτη μέλη εξασφαλίζουν ότι οι δοκιμές εργαστηρίου που προβλέπονται στην παράγραφο 1 στοιχείο β) και παράγραφο 2 του άρθρου αυτού πραγματοποιούνται σύμφωνα με το εγχειρίδιο διαγνωστικής που εγκρίθηκε σύμφωνα με το άρθρο 50 παράγραφος 1 της οδηγίας 2005/94/ΕΚ.
Άρθρο 5
Πιστοποίηση
Τα κράτη μέλη εξασφαλίζουν ότι στα υγειονομικά πιστοποιητικά που προβλέπονται στην οδηγία 90/539/ΕΟΚ άρθρο 17 που συνοδεύουν τα φορτία πουλερικών που προορίζονται για την ανανέωση των αποθεμάτων θηραμάτων που αποστέλλονται σε άλλα κράτη μέλη πρέπει να συμπληρωθεί το εξής:
«Το παρόν φορτίο είναι σύμφωνο με το υγειονομικό καθεστώς των ζώων που προβλέπει η απόφαση 2006/605/ΕΚ της Επιτροπής.»
Άρθρο 6
Μέτρα συμμόρφωσης
Τα κράτη μέλη λαμβάνουν αμέσως και δημοσιεύουν τα αναγκαία μέτρα για τη συμμόρφωση με την παρούσα απόφαση. Ενημερώνουν αμέσως την Επιτροπή σχετικά.
Άρθρο 7
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 6 Σεπτεμβρίου 2006.

Labels: 0
3
6